|  |  |
| --- | --- |
|  | 2. oktober 2014  Pressemeddelelse |
|  | Forskning og Formidling  Formidling  41 20 60 16  Henrik.Schilling@natmus.dk |

**Nationalmuseet stiller skarpt på pels-etik i ny særudstilling**

I den nye særudstilling ”Pels - liv og død” udfordrer Nationalmuseet sine gæster til at reflektere over de etiske aspekter af moderne pelsavl og fangst.

Er det i dag okay at slå dyr ihjel for at gå med deres pels? Dét spørgsmål stiller Nationalmuseet sine gæster i særudstillingen ”Pels - liv og død”, som åbner for offentligheden lørdag den 4. oktober. Udstillingens kerne er Nationalmuseets enestående samling af historiske pelsdragter fra Arktis, men i museets øjne er de etiske aspekter af moderne pelsavl og fangst ikke til at komme uden om.   
  
Derfor udfordrer udstillingen sine gæster til selv at tage stilling gennem næsten 40 stemmer i debatten for og imod pels. Stemmerne er alt fra dyreværnsorganisationer, pelsavlere, producenter og fangere til politikere, biologer, designere og kendte mennesker, som har det til fælles, at de alle har en holdning.

Tilhængerne af pels fremhæver, at pelsavl er det tredjestørste danske eksporterhverv, bidrager til samfundsøkonomien, skaber vigtige arbejdspladser og foregår under bæredygtige og forsvarlige forhold. Imens mener modstanderne, at det er uetisk at opdrætte vilde dyr for pelsens skyld, at moderne pelsavl ikke tilgodeser dyrenes naturlige behov, og at dyrene derfor lider.   
  
Samtidig oplever fangere i Grønland og andre steder i Arktis, at forbud og modstand mod pels gør det svært at afsætte skindene fra de sæler, de skyder og spiser. De oprindelige folk i Arktis er bange for at miste en del af deres identitet, når de ikke længere kan tage på fangst. På den måde viser udstillingen, at pels er et komplekst område, der trækker tråde til alt fra etik og økonomi til dyrevelfærd og oprindelige folks rettigheder.

I ”Pels – liv og død” kan museumsgæsterne prøve ægte, kunstige og endda ”blodstænkede” pelse og udtrykke deres egen holdning til pels via selfies og SMS’er, der gennem et særligt tag bliver skudt op på skærme og vægge i udstillingen. Nationalmuseet gemmer SMS’erne som historisk dokumentation for, hvad udstillingens gæster mente om pels i 2014/2015.   
  
Udstillingen giver også et indblik i, hvordan moderne pelsavl og fangst foregår. I forbindelse med udstillingen arrangerer Nationalmuseet en række aktiviteter, foredrag og debatarrangementer, hvor pelsmodstandere og pelstilhængere mødes med museets gæster.

Pels - liv og død” vises i Egmonthallen, Prinsens Palæ, Nationalmuseet fra 4. oktober 2014 – 22. februar 2015.

*Læs mere om særudstillingen ”Pels – liv og død” i pressemeddelelsen, som blev sendt ud den 24. september* [*http://www.mynewsdesk.com/dk/nationalmuseet/pressreleases/ny-saerudstilling-tager-polarcirklen-rundt-i-pels-1058325*](http://www.mynewsdesk.com/dk/nationalmuseet/pressreleases/ny-saerudstilling-tager-polarcirklen-rundt-i-pels-1058325)

**For yderligere oplysninger kontakt:**  
Henrik Schilling, presseansvarlig, Nationalmuseet.  
Tlf.: 41 20 60 16. E-mail: [henrik.schilling@natmus.dk](mailto:henrik.schilling@natmus.dk)